Epizoda 12 (Bitange i princeze, sezona 1)

"**Epizoda 12**" dvanaesta je epizoda prve sezone sitcoma *[[Bitange i princeze]]*. Epizoda je premijerno prikazana 1. srpnja 2005. godine na HRT-u 2, a režirao ju je i napisao Goran Kulenović.

Epizoda se bavi pokušajem glavnih likova da u Lucijinom društvu pogledaju nešto njima važno na televiziji – Kazo želi gledati *[[Casablanca (film)|Casablancu]]*, Robi i Teo nogometnu utakmicu, a Irena izbor za miss svijeta – ali sva su tri događaja istovremeno, a Lucija ne može odbiti nikoga. Sve kulminira iznenadnim nestankom struje u kvartu, tokom kojega u stan dolazi Unuka i obavještava glavne likove da moraju napustiti stanove. 
 
## Sinopsis

Na početku epizode, Robi ulazi u stan i pjeva "Moju domovinu", ali u navijačkom aranžmanu. Nešto kasnije, Kazo i Teo vraćaju se kući i Kazo govori Teu da ga "boli ona stvar" za nogomet i napominje da i njemu nogomet šteti, što Teo odbacuje. Međutim, čim Robi izađe iz sobe u dresu hrvatske reprezentacije, njih dvojica počnu divljati po stanu kao najgori navijači. Kazu to nervira, a Teo mu pokušava objasniti da igraju odlučujuću kvalifikacijsku utakmicu za FIFA Svjetsko prvenstvo, međutim Kazo nije impresioniran jer se radi o repasažu i jer im je protivnik "nevjerojatno jaka ekipa Krokodilskih otoka". Iako ga Robi upozorava da ne smiju nikoga podcjenjivati, Kazo nije impresioniran te dodaje kako za vrijeme nogometa Teu kvocijent inteligencija pada na 70, a Robi postaje prosipač otrcanih nogometnih faza. Obojica ga svojim ponašanjem i replikama pokušaju demantirati, međutim samo potvrde da je njegova opservacija bila točna. Robi mu ubrzo predloži da, ako već neće gledati utakmicu, odnese njihovu odjeću na pranje kod svoje majke, međutim Kazo mu govori da više neće to raditi jer nema živaca slušati majčine prodike tako da ih oavještava da će morati smisliti novi plan. Nakon toga ih obavještava da navečer ionako ne planira nikamo ići jer je ciklus kultnih filmova (što Robi poveže s kultovima), a dok Robi i Teo raspravljaju o taktici, Kazo odlazi u sobu. Iz sobe izlazi u majici s fotografijom Humphreyja Bogarta te otkriva Teu kako planira po 50. jubilarni put gledati *[[Casablanca (film)|Casablancu]]*. Čudeći se njegovom izboru, Robi mu govori da ne zna gdje će gledati film kada oni u stanu gledaju utakmicu, na što Kazo u panici govori Teu da su mu rekli da će gledati utakmicu u pubu; Teo mu govori kako se televizija u pubu pokvarila, međutim ubrzo mu otkriju kako se samo šale s njim. Prije nego krenu, Robi se sjeti da moraju pozvati Luciju, koja im donosi sreću – posljednji put kada je Lucija gledala utakmicu s njima, Hrvatska je pobijedila, a kada je nije bilo, reprezentacija je odigrala neriješeno s Kajmanskim otocima – pri čemu saznajemo da je dio njihovog rituala i nošenje neoprane odjeće, pri čemu Robi svoj dres nije prao sedam godina, a Teo svoje gaće. Kazo im tada govori da Lucija ne može gledati utakmicu s njima jer je obećala Kazi da će s njim gledati film radi vlastite neobrazbe i dok Robi negoduje, Teo je pun razumijevanja za Kazu i odvlači zbunjenog Robija iz stana; u haustoru mu otkriva da je lagao Kazi i da ga je izvukao kako bi mogli što prije otići do Lucije i "angažirati" je za utakmicu. 

U videoteci, Erotoman je iznerviran što Lucija nema (prigodni) film *[[Moana]] i [[Ciccolina]] na svjetskom prvenstvu*, iako mu ona objašnjava da je posuđen i da nije još vraćen. Erotoman se ljuti kada ljudi ne vraćaju "hit filmove", na što ga Lucija podsjeća da je dužan 50 kuna (c. 6.65€) za *Lovca na Jelenu*, na što Erotoman laže da mu je taj film zapeo u videorekorderu i, odlazeći, mrmlja da bi oni njemu trebali dati novac za popravak, dok zapravo samo bježi iz videoteke. U tom trenutku dolaze Robi i Teo, koji, u navijačkom zanosu, uspijevaju nagovoriti Luciju da otpili Kazu i ide s njima u pub. 

Nešto kasnije, Lucija dolazi ranije s posla u stan i objašnjava da je Gazda zatvorio videoteku zbog utakmice; posljednji put, kada je reprezentacija igrala na Kajmanskim otocima, žena je posudila film *[[Mostovi okruga Madison]]*, ali je kazetu vratila u dijelovima jer joj je suprug bio bijesan zbog neriješenog rezultata. Irena se izruguje nogometu i otkriva da, iako je bila manekenka, nikada nije padala na nogometaše te Luciji prepričava jednu situaciju kada je otpilila nogometaša koji ju je htio izvesti vani. Nakon te anegdote, Irena ju podsjeća da imaju dogovor da zajedno gledaju izbor za Miss svijeta, na što je Lucija potpuno zaboravila. Irena, međutim, nije uzbuđena jer vjeruje da će Lucija biti s njom cijelu večer. Dok se Irena sprema, Kazo kuca na vrata i zove Luciju da gledaju film, za što je pripremio uvodno izlaganje. Svjesna da je u problemu, Lucija odbija Kazino uvodno predavanje i govori mu da će doći na početak filma. Par trenutaka kasnije, nabrijani Robi i Teo također dolaze po Luciju, a ona ih tjera u pub i govori im da će doći uskoro. Tada se iz kupaonice vraća Irena, koja govori da je pripremila sve za gledanje osim orahovca, za što je našla zamjenu; Lucija to iskoristi te pod izlikom da ide u pub po orahovac, odlazi iz stana.

Lucija odlazi do Kaze, koji je skoro krenuo po nju kako ne bi propustila prvi kadar filma. Kada film počne, Lucija je zbunjena što je crno-bijeli, međutim Kazo joj krene objašnjavati povijesni i kulturološki značaj samoga filma. Lucija pita koliko film traje, a kada joj Kazo kaže da je prekratak, onda odjednom uperi prst u televizor i počne vrištati, što Kazu zbuni. Lucija objašnjava da joj je glumac iz filma poznat, što Kazu obraduje, međutim Lucija je vidno uznemirena i objašnjava da ju je taj muškarac napastvovao, što Kazu zbuni jer je čovjek prestar da bi to mogao učiniti. Lucija se tada snađe i navodi da ju je napastvovao u prošlom životu, kada je bila glavna glumica u nekom filmu, međutim Kazo je skeptičan. Ipak, dođu do zaključka da je Lucija u prošlom životu bila Ingrid Bergman, iako je Kazina sugestija bila samo šala. Ogorčena, Lucija odlazi, a iako joj Kazo pokuša reći da tog lika ubiju u prvih deset minuta, ona odlazi i govori da će se vratiti kada ga ubiju. 

U prepunom pubu, Teo i Robi su nabrijani na utakmicu, međutim Kajmanski otoci povedu već u prvoj minuti utakmice, što razbjesni sve prisutne. Lucija tada dolazi, a Teo se izdere na nju jer je kasnila; kada Lucija zaprijeti odlaskom, Robi ju smiri i zadrži. Lucija tada naruči cijelu bocu orahovca i ubrzo odlazi na zahod, ali iskoristi nepažnju dečkiju te bježi iz puba, dok Robi i Teo valjaju loše navijačke fore. 

Kazo nastavlja gledati film i ponavlja citate kada dolazi Lucija. Kazo ju poziva da nastave gledati film, međutim kada se na ekranu pojavi Humphrey Bogart, Lucija ponovo padne u šok. Kazo joj pokušava objasniti da je njegov najdraži glumac prava faca, međutim Lucija i njega optuži da ju je iskoristio te demonstrativno odlazi iz stana, ostavivši potpuno zbunjenog Kazu. Istovremeno, Irena ocjenjuje djevojke na natjecanju i otkriva da je natjecanje na Kajmanskim otocima te da se kladila na njihovu predstavnicu; Irena je, naime, uvjerena da će domaća cura pobijediti jer su Kajmanski otoci imali problema s lošim klimatskim uvjetima pa bi to moglo dovesti do tog da se žiriji smiluju. Lucija pokušava pronaći način kako izaći iz stana, a kada Irena predloži da im natoči orahovac, Lucija "slučajno" razbije bocu i odlazi iz stana po drugu. Lucija samo kratko proviri na vrata i čim ponovo vidi Bogarta samo odlazi, ostavivši zbunjenog Kazu da sam gleda film. 

U pubu, Teo i Robi i dalje prosvjeduju protiv sudačkih odluka i misle da domaći nepravedno gube. Teo krivi suce i Luciju, a Rob igrače. Lucija tada "dolazi iz zahoda" i traži još jednu bocu od Armanda. Nekoliko trenutaka nakon Lucijinog povratka, hrvatska reprezentacija je izjednačila, što izaziva val zadovoljstva. Armando tada donosi novu bocu, a Lucija pokušava izaći iz puba, međutim Teo i Robi joj ne daju da ode dok Hrvatska ne povede. U tom trenutku dolazi do izgledne šanse, međutim prije nego vide ishod, nestane struje u kvratu i sve je u mraku. Lucija tada počne panično vrištati i govori da se boji mraka. Robi predloži da idu kod njegove mame u Dubravu da stignu na zadnjih 10 minuta, međutim Teo se sjeti da bi Kazo mogao imati alternativni izvor struje i da se trebaju vratiti u stan i maknuti Kazu s televizora. 

Istovremeno, Kazo je zvao Irenu da mu pomogne da postavi alternativni izvor struje preko sobnog bicikla, koji bi napajao generator i tako upalio televizor. Kazo pokušava Ireni objasniti proces, međutim Irena ništa ne razumije. Kada Kazo sjedne na bicikl, televizija se pokrene i Kazo je zadovoljan, međutim Irena premjesti na izbor pa Kazo prestane pedalirati. Irena tada iskoristi svoj šarm kako bi nagovorila Kazu da joj dopusti gledati izbor, ali u stan upadaju Teo, Robi i Lucija i traže da se upali utakmica. Dok se Irena i Robi svađaju oko toga što će gledati, Kazo polako ostaje bez energije. Nakon što se dečki rugaju s izborom, Teo uspije ukrasti daljinski upravljač i prebaciti na utakmicu. Taman kada trebaju saznati rezultat, Kazo se sruši i televizija se ugasi, ali Irena ga uspije nagovoriti da nastavi pedalirati. Teo i Robi saznaju da je rezultat 2:2, međutim Irena tada ukrade daljinski i vrati na izbor; u tom trenutku Kazo se naljuti i zaprijeti da će prestati pedalirati ukoliko ne prebace na film. 

Lucija tada mijenja Kazu na biciklu, a Kazo gleda film kako bi vidio samo jednu scenu; Irena ga nagovara da prebaci na izvor, a Robi i Teo žele gledati utakmicu. Lucija mora na zahod i traži zamjenu, a dečki predlažu Kazu, koji se već sigurno odmorio. Lucija se ustaje i odlazi na zahod, a mijenja ju Kazo. Irena to iskoristi da prebaci na izbor i dočeka predstavnicu Kajmanskih otoka, međutim dečki uspijevaju okrenuti program i saznaju da su Kajmanski otoci dobili penal. Dok se svi svađaju oko toga što gledati, Lucija se naljuti i prestane pedalirati te odspoji kablove i tako spriječi ikoga da gleda televiziju. Lucija se tada izviče na sve da su ovisnici o televiziji, ali bez učinka jer ju Teo i Robi planiraju baciti kroz prozor. Međutim, ništa se ne dogodi jer nepoznata žena naglo otvara ulazna vrata i obavještava svih da imaju tri dana da isprazne njezine stanove. Kada ju pitaju tko je, ona govori da je Unuka djeda Bobija, koji je stanove prepisao njoj i koja ima planove s njima. Nakon što ode, struja se ponovo vrati, međutim glavni likovi su u šoku. Teo pregleda ugovore i ustanovi da je Unuka u pravu, a spiker na televiziji otkriva kako su Kajmanski otoci pobijedili.

## Uloge

### Glavne uloge

*René Bitorajac kao Robert Kumerle (Robi), kvartovski dečko koji je u potrazi za stanom
*Mila Elegović Balić kao Irena Grobnik, manekenka u usponu koja je također u potrazi za stanom
*Tarik Filipović kao Teodor Friščić (Teo), odvjetnik čiji se brak raspada i Kaznin prijatelj
*Nataša Dangubić kao Lucija Toć, zbunjena djelatnica u videoteci koja slučajno postaje Irenina cimerica
*Hrvoje Kečkeš kao Kazimir Hrastek (Kazo), filmofil i Teov prijatelj koji odlazi od kuće i tako slučajno postaje Robijev cimer

### Sporedne uloge

* Dražen Čuček kao Konobar, konobar u pubu *Bitange i princeze*
* Mile Kekin kao Erotoman, erotoman koji posjećuje videoteku
* Ksenija Marinković-Ugrina kao Unuka, unuka djeda Bobija

## Zanimljivosti

Nakon osme epizode, ovo je bila druga i faktički posljednja prava epizoda bez ijedne potpisane gostujuće uloge. Jedina kasnija epizoda bez potpisane gostujuće uloge bila je epizoda "De ja vu", posljednja epizoda četvrte sezone, koja je imala karakter kompilacijske epizode u kojoj su se likovi prisjećali scena iz ranijih epizoda. Sve ostale sezone serije imale su barem jednu potpisanu gostujuću ulogu.

## Napomene

## Vanjske veze
*